C 434/88
EL
Επίσημη Εφημερίδα της Ευρωπαϊκής Ένωσης
15.11.2022
Πέμπτη 7 Απριλίου 2022
ΙΓ.
λαμβάνοντας υπόψη ότι, σύμφωνα με την Ύπατη Αρμοστεία των Ηνωμένων Εθνών για τους Πρόσφυγες, το 35 % των γυναικών και των κοριτσιών έχουν αναφέρει ότι δεν αισθάνονται ασφαλείς λόγω της έμφυλης βίας όταν αναζητούν καταφύγιο στο γειτονικό Ιράν και το Πακιστάν· λαμβάνοντας υπόψη ότι μόνο το 70 % των κοριτσιών είναι εγγεγραμμένα σε σχολεία εκεί, σε σύγκριση με το 92 % των αγοριών·
ΙΔ. λαμβάνοντας υπόψη ότι η ΕΕ έχει αυξήσει την στήριξη που παρέχει στον πληθυσμό, δρομολογώντας έργα αξίας άνω των 268,3 εκατομμυρίων EUR, τα οποία επικεντρώνονται στη διατήρηση της εκπαίδευσης και των μέσων διαβίωσης και στην προστασία της δημόσιας υγείας· λαμβάνοντας υπόψη ότι τα έργα αυτά αποτελούν μέρος της συνολικής δέσμης μέτρων στήριξης της ΕΕ ύψους 1 δισεκατομμυρίου EUR που ανακοινώθηκε από την Επιτροπή τον Οκτώβριο του 2021 και περιλαμβάνει βοήθεια για τους πρόσφυγες, τους μετανάστες και τα εσωτερικά εκτοπισμένα άτομα και στήριξη των υπερασπιστών των ανθρωπίνων δικαιωμάτων και των οργανώσεων της κοινωνίας των πολιτών· ΙΕ.
λαμβάνοντας υπόψη ότι, σύμφωνα με τους Δημοσιογράφους Χωρίς Σύνορα, 231 μέσα ενημέρωσης έχουν κλείσει στο Αφγανιστάν, αριθμός που αντιστοιχεί στο 40 % του συνόλου των μέσων ενημέρωσης στη χώρα· λαμβάνοντας υπόψη ότι το 80 % των 6 400 δημοσιογράφων που έχασαν τη δουλειά τους είναι γυναίκες· λαμβάνοντας υπόψη ότι έχουν επιβληθεί περιορισμοί με τους οποίους απαγορεύθηκε η λειτουργία τοπικών και διεθνών μέσων ενημέρωσης, όπως το BBC, και ότι δημοσιογράφοι έχουν συλληφθεί, τεθεί υπό κράτηση και ξυλοκοπηθεί·
ΙΣΤ. λαμβάνοντας υπόψη ότι οι κυρώσεις κατά οντοτήτων και ατόμων που σχετίζονται με τους Ταλιμπάν δεν θα πρέπει να εμποδίζουν τις οικονομικές συναλλαγές που σχετίζονται με την ανθρωπιστική βοήθεια και την παροχή βασικών υπηρεσιών από μη κυβερνητικές οργανώσεις (ΜΚΟ)· ΙΖ. λαμβάνοντας υπόψη ότι, έως τις 15 Αυγούστου 2021, στην πρώην Δημοκρατία του Αφγανιστάν, οι γυναίκες προσέφεραν έργο από υψηλόβαθμες θέσεις, ως βουλεύτριες, υπουργοί, δικάστριες, κυβερνήτριες, δικηγόροι και πρέσβειρες· λαμβάνοντας υπόψη ότι οι δυνάμεις των Ταλιμπάν έχουν απομακρύνει διά της βίας νόμιμους πρώην κυβερνητικούς αξιωματούχους και δεν έχουν συμπεριλάβει γυναίκες στη νέα μη αναγνωρισμένη de facto κυβέρνησή τους· λαμβάνοντας υπόψη ότι αυτές οι de facto αρχές χαρακτηρίζονται από έλλειψη συμπεριληπτικής εκπροσώπησης της ποικιλόμορφης κοινωνίας του Αφγανιστάν· ΙΗ. λαμβάνοντας υπόψη ότι οι υπηρεσίες πληροφοριών έχουν προειδοποιήσει ότι το Αφγανιστάν δεν επιτρέπεται να εξελιχθεί σε ασφαλές καταφύγιο για τρομοκρατικές ομάδες· 1. εκφράζει τη βαθιά του ανησυχία για την ανθρωπιστική κρίση και την κρίση στον τομέα των ανθρωπίνων δικαιωμάτων που εκτυλίσσονται στο Αφγανιστάν μετά την κατάληψη του καθεστώτος των Ταλιμπάν· εκφράζει εκ νέου στον λαό του Αφγανιστάν την αμείωτη αλληλεγγύη και δέσμευσή του· τονίζει ότι θα πρέπει να διατηρηθούν τα βασικά δικαιώματα και οι ελευθερίες που είχε ο αφγανικός λαός κατά την τελευταία εικοσαετία· 2. εκφράζει τη λύπη του για το γεγονός ότι η κατάσταση των γυναικών και των κοριτσιών στο Αφγανιστάν παρουσιάζει διαρκή επιδείνωση από τη στιγμή που οι Ταλιμπάν κατέλαβαν την εξουσία· καταδικάζει το γεγονός ότι οι Ταλιμπάν εστιάζουν με επιμονή στον εξοβελισμό των γυναικών και των κοριτσιών από τον δημόσιο βίο και στην αφαίρεση των πιο θεμελιωδών ανθρωπίνων δικαιωμάτων τους, συμπεριλαμβανομένων των δικαιωμάτων στην εκπαίδευση, την εργασία, την μετακίνηση και την υγειονομική περίθαλψη· 3. καταδικάζει, με τον πιο έντονο δυνατό τρόπο την απόφαση των Ταλιμπάν να αναβάλουν επ’ αόριστον την επιστροφή των κοριτσιών μετά την έκτη τάξη στο σχολείο, παρά την προηγούμενη δέσμευσή τους να επιτρέψουν σε κάθε πολίτη να έχει πρόσβαση στην εκπαίδευση· παροτρύνει τους Ταλιμπάν να ανακαλέσουν τις αποφάσεις και τους περιορισμούς τους που στοχεύουν ειδικά τις γυναίκες και τα κορίτσια και να θέσουν εκ νέου σε λειτουργία το Υπουργείο Γυναικείων Υποθέσεων· 4. τονίζει ότι η πρόσβαση των γυναικών και των κοριτσιών στην εκπαίδευση πρέπει, από την πλευρά της ΕΕ και των κρατών μελών της, να αποτελεί απαραίτητη προϋπόθεση για οποιαδήποτε περαιτέρω ανάληψη δέσμευσης έναντι των de facto αφγανικών αρχών· 5. καλεί τους Ταλιμπάν να τηρήσουν τη δέσμευσή τους να εξασφαλίσουν το δικαίωμα όλων των Αφγανών πολιτών στην εκπαίδευση, συμπεριλαμβανομένων των γυναικών και των κοριτσιών· 6. εκφράζει τη λύπη του για την καταστολή από τους Ταλιμπάν των ειρηνικών διαδηλώσεων για τα δικαιώματα των γυναικών στο Αφγανιστάν· ζητεί την άμεση απελευθέρωση της αστυνομικής υπαλλήλου Alia Azizi, η οποία συνελήφθη στο Herat τον Οκτώβριο του 2021, καθώς και την απελευθέρωση οποιωνδήποτε άλλων ακτιβιστών για τα δικαιώματα των γυναικών που ενδέχεται να κρατούνται, και να σταματήσει ο εκφοβισμός και η παρενόχληση αυτών των ακτιβιστών· ζητεί να σταματήσουν η παρενόχληση, οι απειλές και οι επιθέσεις κατά εκπαιδευτικών και σπουδαστών·